L 188/2
EL
Επίσημη Εφημερίδα της Ευρωπαϊκής Ένωσης
27.7.2023
(6)
Ανταποκρινόμενη στο αίτημα της Επιτροπής για επικαιροποίηση του καταλόγου των αλλεργιογόνων αρωματικών ουσιών που πρέπει να αναγράφονται μεμονωμένα στην επισήμανση, η επιστημονική επιτροπή για την ασφάλεια των καταναλωτών (ΕΕΑΚ) εξέδωσε γνώμη κατά τη συνεδρίαση της ολομέλειάς της στις 26-27 Ιουνίου 2012 (3).
Η εν λόγω γνώμη επιβεβαίωσε ότι οι αλλεργιογόνες αρωματικές ουσίες που περιλαμβάνονται στις καταχωρίσεις 45 και 67-92 του παραρτήματος III του κανονισμού (ΕΚ) αριθ.
1223/2009 εξακολουθούν να είναι συναφείς.
Επιπλέον, προσδιόρισε 56 ακόμα αλλεργιογόνες αρωματικές ουσίες, οι οποίες έχουν σαφώς προκαλέσει αλλεργίες στον άνθρωπο και οι οποίες επί του παρόντος δεν υπόκεινται σε μεμονωμένη επισήμανση.
(7)
Με βάση τη γνώμη της ΕΕΑΚ, μπορεί να συναχθεί το συμπέρασμα ότι υπάρχει δυνητικός κίνδυνος για την ανθρώπινη υγεία από τη χρήση των πρόσθετων αλλεργιογόνων αρωματικών ουσιών που προσδιορίστηκαν από την ΕΕΑΚ και ότι είναι αναγκαίο να ενημερώνονται οι καταναλωτές σχετικά με την παρουσία των εν λόγω αλλεργιογόνων αρωματικών ουσιών.
Ως εκ τούτου, στο παράρτημα III του κανονισμού (ΕΚ) αριθ.
1223/2009 θα πρέπει να περιληφθεί υποχρέωση μεμονωμένης επισήμανσης των εν λόγω αλλεργιογόνων αρωματικών ουσιών όταν η συγκέντρωσή τους υπερβαίνει το 0,001 % στα προϊόντα που δεν ξεπλένονται μετά τη χρήση και το 0,01 % στα προϊόντα που ξεπλένονται μετά τη χρήση.
Επιπλέον, οι αρωματικές ουσίες, όπως τα μεταβολικά προαπτένια και τα αβιοτικά προαπτένια, που μπορούν να μετατραπούν σε γνωστά αλλεργιογόνα εξ επαφής μέσω οξείδωσης από τον αέρα ή μέσω βιοενεργοποίησης θα πρέπει να αντιμετωπίζονται ως ισοδύναμες με τις αλλεργιογόνες αρωματικές ουσίες και να υπόκεινται στους ίδιους περιορισμούς και άλλες κανονιστικές απαιτήσεις.
(8)
Για λόγους συνέπειας και σαφήνειας, είναι επίσης αναγκαίο να επικαιροποιηθούν ορισμένες υφιστάμενες καταχωρίσεις για τις αλλεργιογόνες αρωματικές ουσίες στο παράρτημα III του κανονισμού (ΕΚ) αριθ.
1223/2009, με την εναρμόνιση των κοινών ονομασιών των ουσιών με εκείνες της τελευταίας έκδοσης του γλωσσαρίου των κοινών ονομασιών συστατικών που αναφέρεται στο άρθρο 33 του εν λόγω κανονισμού, και με την ομαδοποίηση παρόμοιων ουσιών σε μία καταχώριση.
Επιπλέον, όταν υπάρχουν πολλαπλές κοινές ονομασίες συστατικών για μια ουσία, θα πρέπει να ορίζεται στην απαίτηση μεμονωμένης επισήμανσης ποια ονομασία πρέπει να χρησιμοποιείται στον κατάλογο συστατικών που αναφέρεται στο άρθρο 19 παράγραφος 1 στοιχείο ζ), προκειμένου η επισήμανση να εξορθολογιστεί και να είναι πιο φιλική προς τον καταναλωτή, καθώς και να διευκολύνεται το έργο των οικονομικών φορέων και των εθνικών αρχών.
(9)
Για λόγους πληρότητας και σαφήνειας, είναι επίσης αναγκαίο να επικαιροποιηθούν ορισμένες υφιστάμενες καταχωρίσεις για τις αλλεργιογόνες αρωματικές ουσίες στο παράρτημα III του κανονισμού (ΕΚ) αριθ.
1223/2009 με την προσθήκη ισομερών και τη συμπλήρωση και τροποποίηση των αντίστοιχων αριθμών CAS και ΕΚ, διευκολύνοντας με τον τρόπο αυτόν το έργο των οικονομικών φορέων και των εθνικών αρχών.
(10)
Δεδομένου ότι η επικαιροποίηση του καταλόγου αλλεργιογόνων αρωματικών ουσιών είναι πιθανό να έχει ως αποτέλεσμα να υπάρχουν, στο παράρτημα III του κανονισμού (ΕΚ) αριθ.
1223/2009, καταχωρίσεις οι οποίες συνδυάζουν υφιστάμενους και νέους περιορισμούς, είναι αναγκαίο να προβλεφθεί ότι οι οικονομικοί φορείς θα πρέπει, αφενός, να συνεχίσουν να εφαρμόζουν τους υφιστάμενους περιορισμούς και, αφετέρου, να έχουν στη διάθεσή τους εύλογο χρονικό διάστημα για να συμμορφωθούν με τους νέους περιορισμούς.
(11)
Όσον αφορά τους νέους περιορισμούς, θα πρέπει να δοθεί στους οικονομικούς φορείς εύλογο χρονικό διάστημα για να προσαρμοστούν και να προβούν σε προσαρμογές στη σύνθεση των προϊόντων και στους περιέκτες που είναι απαραίτητες ώστε να εξασφαλιστεί ότι διατίθενται στην αγορά μόνο καλλυντικά προϊόντα που συμμορφώνονται με τις νέες απαιτήσεις.
Θα πρέπει επίσης να δοθεί στους οικονομικούς φορείς εύλογο χρονικό διάστημα ώστε να αποσύρουν από την αγορά τα καλλυντικά προϊόντα που δεν συμμορφώνονται με τις νέες απαιτήσεις και τα οποία είχαν τεθεί σε κυκλοφορία στην αγορά πριν από την έναρξη ισχύος των νέων διατάξεων για την επισήμανση.
Λαμβανομένου υπόψη του σχετικά χαμηλού και σταθερού ποσοστού των καταναλωτών που αναπτύσσουν αλλεργική δερματίτιδα εξ επαφής, του μεγάλου αριθμού νέων αλλεργιογόνων αρωματικών ουσιών που πρέπει να αναγράφονται μεμονωμένα στην επισήμανση και του σημαντικού αριθμού των συναφών καλλυντικών προϊόντων, η μεταβατική περίοδος θα πρέπει να είναι 3 και 5 έτη αντίστοιχα.
(12)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα καλλυντικά προϊόντα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1 Το παράρτημα III του κανονισμού (ΕΚ) αριθ.
1223/2009 τροποποιείται σύμφωνα με το παράρτημα του παρόντος κανονισμού.
(3) ΕΕΑΚ (επιστημονική επιτροπή για την ασφάλεια των καταναλωτών), Γνώμη σχετικά με τις αλλεργιογόνες αρωματικές ουσίες στα καλλυντικά προϊόντα (SCCS/1459/11), 26-27 Ιουνίου 2012.